පැණි බීම නිපදවන කර්මාන්ත ශාලා සියල්ල වහාම පරීක්ෂාවට ලක් කරන ලෙස සෞඛ්‍ය ඇමැති මෛත්‍රීපාල සිරිසේන මහතා සෞඛ්‍ය ලේකම් වෛද්‍ය රවීන්ද්‍ර රුබේරු මහතාට ඊයේ (18) උපදෙස් දුන්නේය.පොළොන්නරුව අක්කර අටසියය ප්‍රදේශයේ දරුවකු හා මවක එම දරුවාගේ පියා විසින් ගෙන එන ලද පැණි බීම බෝතලයක් පානය කිරීමෙන් පසු දරුවා මිය යාම හා මව බරපතළ ලෙස රෝගාතුර වීමේ සිද්ධිය සැලකිල්ලට ගෙන මේ තීරණය ගත් බව සෞඛ්‍ය ඇමැතිවරයා පෙන්වා දෙයි.ඇමැතිවරයාගේ උපදෙස් පරිදි සෞඛ්‍ය අමාත්‍යාංශයේ මහජන සෞඛ්‍ය අංශයේ සහ ආහාර පාලන ඒකකයේ නිලධාරීන් අමාත්‍යාංශයට ඊයේ දිනයේම කැඳවා මෙවැනි සිදුවීමක් සම්බන්ධයෙන් ගත හැකි ක්‍රියාමාර්ග පිළිබඳ සොයා බලන ලෙසත් විශේෂයෙන්ම මහජන සෞඛ්‍ය අංශයේ නිලධාරීන් යොදවා මෙරට පැණි බීම නිපදවන කර්මාන්ත ශාලා හා ඒවායේ පැණි බීම නිෂ්පාදනය කිරීම, බෙදා හැරීම මෙන්ම වෙළෙඳ සල්වල අලෙවියට පෙර ගබඩා කර තැබීම වැනි කරුණු පිළිබඳ විමර්ශනය කරන ලෙසත් ඊට අදාළව අවශ්‍ය පියවර ගන්නා ලෙසත් සෞඛ්‍ය ලේකම් වෛද්‍ය රවීන්ද්‍ර රුබේරු මහතා සෞඛ්‍ය සේවා අධ්‍යක්ෂ ජනරාල් වෛද්‍ය අජිත් මෙන්ඩිස් මහතාට ඊයේ පෙරවරුවේ උපදෙස් දුන්නේය.ආහාර පාලන පනත යටතේ කිසියම් ආහාරයක් හෝ පාන වර්ගයක් නිපදවීම, බෙදා හැරීම, ගබඩා කිරීම ඇසුරුම් කිරීම හා වෙළෙඳ ප්‍රචාරණය යන කරුණුවලට අදාළව විමර්ශනය කිරීමේ වගකීම සෞඛ්‍ය අමාත්‍ය්‍යාංශය යටතට පැවරෙන හෙයින් මෙසේ ඒ පිළිබඳ සොයා බැලීමට සෞඛ්‍ය අමාත්‍යාංශය පියවර ගෙන තිබේ.සෞඛ්‍ය ඇමැති මෛත්‍රීපාල සිරිසේන මහතා ලබා දුන් උපදෙස් පරිදි අදාළ අංශවල නිලධාරීන් කැඳවා සාකච්ඡාවක් පැවැත්වීමට සෞඛ්‍ය සේවා අධ්‍යක්‍ෂ ජනරාල්වරයා ඊයේ දිනයේම පියවර ගෙන තිබිණි..